b"\n_START_ARTICLE_\nConvent de Sant Josep (Girona)\n_START_SECTION_\nArquitectura\n_START_PARAGRAPH_\nL'esgl\xc3\xa9sia \xc3\xa9s un edifici d'una nau amb creuer, c\xc3\xbapula i tres capelles laterals per banda. La cap\xc3\xa7alera \xc3\xa9s plana, amb una sagristia a cada costat del presbiteri. La fa\xc3\xa7ana, rematada per un gran front\xc3\xb3 triangular amb un \xc3\xb2cul central, queda emmarcada per dues antes de tipus tosc\xc3\xa0 que arrenquen del primer pis, on antigament era situada l'entrada. En efecte, l'esgl\xc3\xa9sia es troba excepcionalment situada a la primera planta de l'edifici, ra\xc3\xb3 per la qual l'acc\xc3\xa9s s'efectuava per una escalinata, que fou posteriorment suprimida. En un pla m\xc3\xa9s endarrerit de la fa\xc3\xa7ana, hi ha les capelles laterals, les de l'esquerra queden ocultes, per\xc3\xb2, per un cos afegit en angle recte, segurament d'\xc3\xa8poca posterior, per on s'entra al convent. A l'esquerra de l'esgl\xc3\xa9sia hi ha el claustre, d'una gran senzillesa i de dimensions redu\xc3\xafdes, entorn del qual s'organitza el convent. El claustre \xc3\xa9s format per una galeria d'arcs rodons, que descansen sobre pilars.\n_START_SECTION_\nHist\xc3\xb2ria\n_START_PARAGRAPH_\nEl convent de Sant Josep fou fundat pels frares carmelites descal\xc3\xa7os en instal\xc2\xb7lar-se a Girona el 1591. Amb tot, la seva esgl\xc3\xa9sia no fou inaugurada fins al 1631. El convent, de grans dimensions, fou constru\xc3\xaft dins una gran austeritat formal, pr\xc3\xb2pia de l'orde. Despr\xc3\xa9s de l'exclaustraci\xc3\xb3 (1835), el convent fou convertit en Delegaci\xc3\xb3 d'Hisenda -funci\xc3\xb3 que conserv\xc3\xa0 fins al 1961-. L'edifici es compartiment\xc3\xa0, l'escalinata d'acc\xc3\xa9s fou suprimida, la porta de l'esgl\xc3\xa9sia fou convertida en balc\xc3\xb3 i se n'obr\xc3\xad una de nova a l'antic soterrani, a ran de carrer. Actualment, l'edifici, que ha estat restaurat, allotja l'Arxiu Hist\xc3\xb2ric de Girona, que compr\xc3\xa8n l'antic arxiu hist\xc3\xb2ric provincial i el de la Diputaci\xc3\xb3."